Selles, et jaanuaris Eesti eksport taas üle 14 kuu elavnes, võib "süüdistada" ka Eesti Energiat.
Energeetikahiiu finantsdirektor Margus Kaasik rääkis Äripäevale, et Eesti Energia andis ekspordikasvule tuntava panuse.
"Meie elektri netoeksport suurenes ca 30% ning õli eksport ligi kolm korda. Energeetikaseadmete ekspordi kasv ulatus 25%-ni. Kokkuvõttes kasvasid eksporditulud jaanuaris 50 miljoni krooni võrra," rõõmustas Kaasik.
Kas Eesti Energia on enda äritegevuses märganud, et eksport on taas elavnenud, majanduskeskkond mõnevõrra paranenud?
"Majanduse elavnemist iseloomustab paremini elektritarbimine Eestis ja siin on tõesti märgata, et elektritarbimise langus on tänaseks peatunud. Kuna majanduskasvu ja elektritarbimise kasvu vahel esineb tugev korrelatsioon, siis võib teha järelduse, et ka üldine majanduslangus peaks olema selleks korraks läbi," on Kaasik lootusrikas.